CELEX: 32014R0187
Language: et
Date: 2014-02-26 00:00:00
Title: Komisjoni rakendusmäärus (EL) nr 187/2014, 26. veebruar 2014 , millega muudetakse rakendusmäärust (EL) nr 540/2011 seoses toimeaine metiokarbi heakskiitmise tingimustega  EMPs kohaldatav tekst

27.2.2014   
            
            
               ET
            
            
               Euroopa Liidu Teataja
            
            
               L 57/24
            
         
      KOMISJONI RAKENDUSMÄÄRUS (EL) nr 187/2014,
   26. veebruar 2014,
   millega muudetakse rakendusmäärust (EL) nr 540/2011 seoses toimeaine metiokarbi heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2007/5/EÜ (2) lisati metiokarb toimeainena nõukogu direktiivi 91/414/EMÜ (3) I lisasse tingimusel, et asjaomased liikmesriigid tagavad, et teatajad, kelle taotlusel metiokarb on kõnealusesse lisasse kantud, esitavad täiendavat kinnitavat teavet lindudele, imetajatele ja sihtrühma mittekuuluvatele lülijalgsetele avalduva riski kohta.
            
         
               (2)
            
            
               Direktiivi 91/414/EMÜ I lisas esitatud toimeaineid käsitatakse määruse (EÜ) nr 1107/2009 kohaselt heakskiidetuna ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Teavitaja esitas referentliikmesriigile Ühendkuningriigile teabe esitamiseks ettenähtud ajavahemiku jooksul lisateavet, mis oli saadud uuringutest, eesmärgiga kinnitada lindudele, imetajatele ja sihtrühma mittekuuluvatele lülijalgsetele avalduva riski hindamist.
            
         
               (4)
            
            
               Ühendkuningriik hindas teavitaja esitatud lisateavet. Ühendkuningriik esitas 5. aprillil 2011 oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet”).
            
         
               (5)
            
            
               Komisjon konsulteeris toiduohutusametiga, kes esitas oma arvamuse metiokarbi riskihinnangu kohta 1. juunil 2012 (5). Liikmesriigid ja komisjon vaatasid esialgse hindamisaruande, lisandi ja toiduohutusameti arvamuse läbi toiduahela ja loomatervishoiu alalises komitees ning need vormistati 13. detsembril 2013 komisjoni läbivaatamisaruandena metiokarbi kohta.
            
         
               (6)
            
            
               Teavitaja esitatud täiendava teabe põhjal oli komisjoni arvamus, et nõutud täiendavat kinnitavat teavet ei ole esitatud.
            
         
               (7)
            
            
               Komisjon palus teavitajal esitada metiokarbi käsitleva läbivaatamisaruande kohta oma märkused.
            
         
               (8)
            
            
               Komisjon on jõudnud järeldusele, et lindudele, imetajatele ja sihtrühma mittekuuluvatele lülijalgsetele avalduvat riski ei saa välistada isegi, kui ohu vähendamiseks kehtestatakse lisameetmed.
            
         
               (9)
            
            
               Kinnitatakse, et toimeaine metiokarb on määruse (EÜ) nr 1107/2009 alusel heaks kiidetud. Selleks et välistada lindude, imetajate ja sihtrühma mittekuuluvatele lülijalgsete kokkupuude, on asjakohane veelgi piirata kõnealuse toimeaine kasutamist ning tühistada molluskitsiidina kasutamine.
            
         
               (10)
            
            
               Seepärast tuleks rakendusmäärust (EL) nr 540/2011 vastavalt muuta.
            
         
               (11)
            
            
               Liikmesriikidele tuleks anda aega metiokarbi sisaldavate taimekaitsevahendite lubade muutmiseks või tühistamiseks.
            
         
               (12)
            
            
               Kui liikmesriigid annavad metiokarbi sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt kaheksateist kuud pärast käesoleva määruse jõustumist.
            
         
               (13)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse lisale.
   Artikkel 2
   Üleminekumeetmed
   Liikmesriigid muudavad vajaduse korral määruse (EÜ) nr 1107/2009 kohaselt toimeainena metiokarbi sisaldavate taimekaitsevahendite kehtivaid lube või tühistavad need 19. septembriks 2014.
   Artikkel 3
   Ajapikendus
   Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 19. septembril 2015.
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. veebruar 2014
      
         
            Komisjoni nimel
         
         
            president
         
         José Manuel BARROSO
         
      
   
   
      (1)  ELT L 309, 24.11.2009, lk 1.
   
      (2)  Komisjoni direktiiv 2007/5/EÜ, 7. veebruar 2007, millega muudetakse nõukogu direktiivi 91/414/EMÜ kaptaani, folpeedi, formetanaadi ja metiokarbi lisamisega toimeainete hulka (ELT L 35, 8.2.2007, lk 11).
   
      (3)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  Euroopa Toiduohutusamet: Conclusion on the peer review of the pesticide risk assessment of confirmatory data submitted for the active substance methiocarb. EFSA Journal 2012;10(6):2758. [14 lk] doi:10.2903/j.efsa.2012.2758. Kättesaadav internetis aadressil www.efsa.europa.eu/efsajournal.htm
   
      LISA
      Rakendusmääruse (EL) nr 540/2011 lisa A osas asendatakse metiokarbi käsitlevas reas 148 veerg „Erisätted” järgmisega:
      
         „A   OSA
         Lubatud kasutada ainult peletusainena seemnete puhtimisel ja insektitsiidina.
         B   OSA
         Kui liikmesriigid hindavad taotlust lubada kasutada metiokarbi sisaldavat taimekaitsevahendit muuks otstarbeks kui maisiseemnete puhtimiseks, pööravad nad erilist tähelepanu määruse (EÜ) nr 1107/2009 artikli 4 lõikes 3 nimetatud kriteeriumidele ja tagavad, et enne kasutusloa andmist oleks esitatud kogu vajalik teave.
         Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 29. septembril 2006 metiokarbi kohta lõplikult vormistatud läbivaatamisaruande järeldusi, eriti selle aruande I ja II liidet.
         Üldhindamisel peavad liikmesriigid:
         
                     —
                  
                  
                     pöörama erilist tähelepanu lindude, imetajate ning sihtrühma mittekuuluvate lülijalgsete kaitsele ning tagama, et lubamise tingimused sisaldavad vajaduse korral ohu vähendamise meetmeid;
                  
               
                     —
                  
                  
                     pöörama erilist tähelepanu käitajate ja kõrvalseisjate turvalisusele ja tagama, et kasutustingimustega nähtaks ette piisavad isikukaitsevahendid;
                  
               
                     —
                  
                  
                     pöörama erilist tähelepanu tarbijate kokkupuutele toidu kaudu.”